SK Úradný vestník Európskej únie C 128/11

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 128/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PATATA NOVELLA DI GALATINA“

ES č. IT-PDO-0005-01184 – 28.11.2013

CHZO ( ) CHOP ( X )

1. Názov:

„Patata novella di Galatina“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Ide výlučne o hľuzy druhu Solanum tuberosum var. Sieglinde.

Hlavné vlastnosti výrobku určeného na konzumáciu:

Fyzikálne:

— sýtožltá lesklá epiderma (šupka); aj vzhľadom na zvyšky hliny z červených pôd, kde sa zemiaky pestujú, má niekedy hrdzavý, čokoládový nádych,

— podlhovastý, oválny, stredne veľký tvar,

— šupka tesne prilieha k hľuze, no ľahko sa šúpe a nemá praskliny,

— dorastené hľuzy bez klíčkov, pravidelného tvaru, bez kazov a nepatričnej chuti či zápachu,

— suché hľuzy bez zelených škvŕn, prasklín, dier, fľakov či patologických zmien;

Chemické:

— nízky obsah škrobu (najviac 17 %) a sušiny (najviac 21 %).

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky výrobné fázy od produkcie po zber úrody musia prebiehať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

Etiketa na balení musí obsahovať tieto údaje:

— logo s nápisom „Patata novella di Galatina“, pričom písmo musí byť väčšie než pri všetkých ostatných údajoch,

— pôvod (oblasť pestovania a balenia),

— meno, sídlo a obchodný názov baliarne,

— pôvodná čistá váha,

— veľkosť,

— identifikačné číslo šarže,

— obdobie zberu a dátum balenia,

— symbol Európskej únie.

K názvu uvedenému v oddiele 1 sa nesmie pridávať nijaký prívlastok.

4. Stručné vymedzenie zemepisnej oblasti

Oblasť výroby zemiakov s chráneným označením pôvodu „Patata novella di Galatina“ tvorí správne územie týchto obcí provincie Lecce: Acquarica del Capo, Alliste, Casarano, Castrignano del Capo, Galatina, Galatone, Gallipoli, Matino, Melissano, Morciano Di Leuca, Nardò, Parabita, Patù, Presicce, Racale, Salve, Sannicola, Taviano, Ugento.

5. Súvislosť so zemepisnou oblasťou

5.1. Špecifickosť zemepisnej oblasti

Táto oblasť – označovaná ako „salentský iónsky oblúk“ a známa pestovaním zemiakov „Patata novella di Galatina“ – sa tiahne od stredu iónskeho pobrežia provincie Lecce do vnútrozemia.

Priemerná teplota v najchladnejšom mesiaci (v januári) sa tu pohybuje od 9,5 do 10 °C a v najteplejšom mesiaci (v auguste) od 25,6 do 26 °C, pričom maximálne absolútne hodnoty nezriedka prekračujú 40 °C. Teplotné výkyvy počas dňa (rozdiel medzi najvyššou a najnižšou teplotou za 24 hodín) sú vďaka priaznivému zmierňujúcemu vplyvu mora len malé.

Priemerná ročná dĺžka slnečného svitu je ešte vyššia než v Apúlii ako celku, kde dosahuje 2 600 hodín (v Taliansku sa pohybuje od 2 100 do 2 800 hodín).

Najvýraznejšou a jedinečnou črtou tejto pestovateľskej oblasti sú „červenozeme“, ktoré ležia pozdĺž celého iónskeho pobrežia. Tieto pôdy sú piesčité, mierne kyslé až neutrálne a bohaté na asimilovateľný fosfor, asimilovateľné železo a vymeniteľný draslík, ale majú menej organickej hmoty a sú celkovo chudobné na dusík. Červenozeme sú typickým príkladom tzv. zonálnych alebo klimatických pôd, ktorých vlastnosti úzko súvisia s klimatickými podmienkami pôsobiacimi pri ich vzniku, keďže tie ovplyvňujú jednak proces zvetrávania skál, jednak samotnú pedogenézu.

Špecifickosť oblasti pestovania zemiakov „Patata novella di Galatina“ je znásobená aj tým, ako zručne ich miestni poľnohospodári zbierajú. Používajú jednoduché mechanické nástroje, ktoré neprichádzajú priamo do kontaktu s hľuzami. Plody sa hneď po zbere uvádzajú na trh a v nijakej fáze sa neumývajú.

5.2. Špecifickosť výrobku

Osobitosť zemiaku „Patata novella di Galatina“ spočíva v tom, že veľmi skoro dozrieva. Výnimočný je aj optickým vzhľadom, keďže šupka je zväčša pokrytá zvyškami hliny, čo jej dodáva hrdzavú farbu.

Plody sa každý rok zbierajú pred 30. júnom.

Zvyšky hliny na zemiakoch pripomínajú typickú farbu miestnych pôd. Ich prítomnosť má však aj iný dôvod: hľuzy sa po zbere a triedení rovno uvádzajú na trh a neumývajú sa, aby sa nepoškodila jemná šupka.

Ďalšou špecifickou črtou zemiaku „Patata novella di Galatina“ je nízky obsah sušiny.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Zemiaky sa zbierajú mimoriadne skoro (zvyčajne by zber prebiehal od jari do jesene), čo súvisí s ich genetickými vlastnosťami, ale aj s poľnohospodársko-technickými faktormi a najmä so špecifickými pestovateľskými, pôdnymi a klimatickými podmienkami tejto oblasti.

Z teplotného hľadiska tu majú zemiaky pri jednotlivých fenologických fázach optimálne podmienky na rast. Vďaka tomu, že teplota pôdy pred klíčením nikdy neklesá pod 3 – 4 °C, rastlina bez poškodenia prechádza krátkou etapou vegetatívneho pokoja, až kým sa koncom februára alebo začiatkom marca neoteplí. Potom rastlina začína rýchlo klíčiť a rásť.

Agropedologické vlastnosti miestneho územia majú osobitný vplyv jednak na skoré dozrievanie a niektoré chemicko-fyzikálne vlastnosti hľúz, jednak na zrelosť šupky.

Pôdy, kde sa pestujú zemiaky „Patata novella di Galatina“, sú piesčité, a tak sa rýchlo otepľujú a vegetatívny cyklus nastupuje skoro. V porovnaní s inými oblasťami tu teda úroda dozrieva včasnejšie. Vďaka piesku je terén navyše dobre odvodnený, čo uľahčuje výkon jednotlivých pestovateľských činností, či už výsadby alebo zberu. Zemiaky teda dozrievajú predčasne aj preto, že práca napreduje rýchlo.

S vlastnosťami územia priamo súvisí aj nízky obsah sušiny: vzhľadom na piesčité zloženie a nízky obsah organickej hmoty v pôde hľuzám v raste nič neprekáža, a tak sa môžu naplno rozvíjať a dosahovať pomerne veľké rozmery. Preto majú zároveň nižšiu hmotnosť a teda aj nižší obsah sušiny, čo výrazne vplýva na ich chemické vlastnosti.

V piesčitej pôde, ktorá pokrýva celú oblasť pestovania, zemiaky „Patata novella di Galatina“ rastú do pravidelného tvaru a šupka si pri dozrievaní zachováva hladký a lesklý povrch. Vďaka červenej zemine zároveň nadobúda hrdzavý až čokoládový nádych.

Pokiaľ ide o vplyv dĺžky vystavenia slnečnému svetlu počas dňa (fotoperiódu), na tomto území a v tomto období pestovania (od novembra do júna) má zemiak ideálne podmienky. Keďže fotoperióda je tu krátka, zemiaky kvitnú neskôr, prípadne nekvitnú vôbec, a hľuzy sa tak začnú vyvíjať včasnejšie a sú kvalitnejšie.

Názov, ktorý odkazuje na konkrétnu a jasne vymedzenú lokalitu (mesto Galatina) a ktorý slúži ako záruka kvality, svedčí o tom, že pestovanie týchto zemiakov má na miestnom území dlhodobú tradíciu.

Ekonomické a pestovateľské aspekty

Pestovanie zemiakov má v obciach pozdĺž salentského iónskeho oblúka nepochybne kľúčové postavenie z hľadiska poľnohospodárskej a ekonomickej rovnováhy. Ak sa miestni pestovatelia zameriavajú najmä na zemiaky, hoci v regióne sú hojne zastúpené aj iné druhy (ako dyňa či paprika), nesúvisí to len s produkčným potenciálom vyplývajúcim z priaznivých pedoklimatických podmienok, ale aj s tým, že zemiaky si v porovnaní s inými rastlinami vyžadujú pomerne jednoduchšie pestovateľské postupy, menej nástrojov a nižšie náklady. Zemiaky sa navyše na rozdiel od spomínaných iných druhov dobre snúbia s pestovaním olivovníkov, ktoré sa na tradičných miestnych hospodárstvach vždy vysádzali a väčšinou ešte stále vysádzajú veľmi husto. Preto sa tu olivy už desiatky rokov zbierajú priamo zo stromu skôr, než je zvykom (najneskôr v októbri). Jednak sa tak získava omnoho kvalitnejší olej než v prípade zberu zo zeme. Navyše pôda nie je tak dlho obsadená a môže sa teda veľmi skoro začať pripravovať na výsadbu zemiakov. Skorá výsadba má samozrejme vplyv na skoré dozrievanie hľúz, čo zasa umožňuje skorý zber.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Konsolidované znenie špecifikácie výrobku je dostupné na webovej lokalite: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárstva, potravinárstva a lesníctva (www.politicheagricole.it).

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením Európskeho parlamentu a Rady (EÚ) č. 1151/2012.

(3) Pozri poznámku pod čiarou č. 2.